ΓΡΑΠΤΗ ΕΡΩΤΗΣΗ E-0364/02

υποβολή: Eurig Wyn (Verts/ALE) προς την Επιτροπή

(14 Φεβρουαρίου 2002)

Θέμα: Τα ανθρώπινα δικαιώματα στο Βιετνάμ

Οι θρησκευόμενοι στο Βιετνάμ καταπιέζονται από τις βιετναμικές αρχές. Ο πάστορας Nguyen Hong Quang, πρόεδρος της Διοικητικής Επιτροπής της Ευαγγελικής Εκκλησίας του δόγματος των Μενονιτών στο Βιετνάμ καιπεύθυνος για αρκετά προγράμματα περίθαλψης φτωχών και απόρων, έχει πέσει αρκετές φορές θύμα εκφοβισμού και καταδίωξης. Πρόκειται για μία προσπάθεια των βιετναμικών κρατικών αρχών να αποτρέψουν τον πάστορα και τις ομάδες του να αναπτύσσουν τόσο τις θρησκευτικές όσο και τις κοινωνικές τους δραστηριότητες.

Τον Οκτώβριο του 2001, εστάλη τελεσίγραφο στον πάστορα Quang για να διακόψει τις δραστηριότητες της εκκλησίας του πέρα απο την οικία/κέντρο του, στη συνοικία Binh Khanh της πόλης Ho Chi Minh City.

Συμφωνεί η Επιτροπή ότιπό το φως των παραπάνω περιστατικών, το Άρθρο 18 της Οικουμενικής Διακήρυξης για τα Ανθρώπινα Δικαιώματα και το Διεθνές Σύμφωνο για τα Ατομικά και Πολιτικά Δικαιώματα που αναγνωρίζουν στους πολίτες τα βασικά δικαιώματα της ελεύθερης λατρείας και έκφρασης και το δικαίωμα του συνεταιρίζεσθαι, δεν αποτελούν αντικείμενο σεβασμού·

Συνεπώς, θα συμφωνήσει η Επιτροπή ότι θα πρέπει να ληφθούν μέτρα προκειμένου να διασφαλισθεί ότι καθε Βιετναμέζος πολίτης θα μπορεί να απολαμβάνει αυτά τα θεμελιώδη ανθρώπινα δικαιώματα·

Απάντηση του κ. Patten εξ ονόματος της Επιτροπής

(12 Μαρτίου 2002)

Η αντιπροσωπεία της Επιτροπής στο Ανόι, από κοινού με τις διπλωματικές αντιπροσωπείες των κρατών μελών, παρακολουθεί στενά την κατάσταση όσον αφορά τα ανθρώπινα δικαιώματα στο Βιετνάμ.

Τα τελευταία χρόνια η Επιτροπή διαπίστωσε ότι έχει σημειωθεί σημαντική πρόοδος στην πλειονότητα του λαού της χώρας αυτής όσον αφορά την άσκηση των θρησκευτικών του καθηκόντων, συμπεριλαμβανομένου σημαντικού μέρους του πληθυσμού που ασκεί ελεύθερα το χριστιανικό ή το βουδιστικό δόγμα. Εξακολουθούν ωστόσο ναπάρχουν ζητήματα τα οποία επιδέχονται βελτίωση, καθώς και σειρά ατομικών περιπτώσεων που πρέπει να εξεταστούν.

Στην περίπτωση του ιερέα Nguyen Hong Quang, μολονότι η Επιτροπή σημείωσε τις πληροφορίες που έλαβε, δεν έχει ωστόσο λάβει ακόμη επιβεβαίωση από ανεξάρτητες πηγές σχετικά με τα αναφερόμενα περιστατικά. Ζητήθηκε λοιπόν από την αντιπροσωπεία της Επιτροπής στο Ανόι να προβεί σε έρευνες και να λάβει τα κατάλληλα μέτρα παρακολούθησης σε συνεργασία με τις αποστολές των κρατών μελών.

Η προσέγγιση της Επιτροπής στο Βιετνάμ στον τομέα των ανθρώπινων δικαιωμάτων, όπως και σε όλες τις χώρες, έγκειται στο να ενθαρρύνει και ναποστηρίζει την πρόοδο στον τομέα των ανθρώπινων δικαιωμάτων και του εκδημοκρατισμού και στο να εκδηλώνει την ανησυχία της σε περιπτώσεις κατάχρησης, στο πλαίσιο των διεθνών οργάνων όσον αφορά τα ανθρώπινα δικαιώματα.

Η αντιπροσωπεία της Επιτροπής στο Ανόι και οι διπλωματικές αποστολές των κρατών μελών θέτουν συνεχώς ζητήματα που αφορούν τα ανθρώπινα δικαιώματα στο Βιετνάμ. Για παράδειγμα, η Επιτροπή μπορεί να ενημερώσει τον κ. βουλευτή ότι η κατάσταση στο Βιετνάμ όσον αφορά τα ανθρώπινα δικαιώματα συζητήθηκε κατά τη Μικτή Επιτροπή Κοινότητας-Βιετνάμ στο Ανόι στις 6 Νοεμβρίου 2001 καθώς και κατά τη διάρκεια της συνάντησης της συμβουλευτικής ομάδας χορηγών που πραγματοποιήθηκε στο Ανόι στις 7-8 Δεκεμβρίου 2001.